CELEX: 32017D0190
Language: da
Date: 2017-02-01 00:00:00
Title: Kommissionens afgørelse (EU) 2017/190 af 1. februar 2017 om bemyndigelse af Frankrig til i henhold til artikel 14, stk. 6, i Europa-Parlamentets og Rådets forordning (EF) nr. 216/2008 at fravige visse fælles regler for luftfartssikkerhed om installation af komponenter (meddelt under nummer C(2017) 458)

3.2.2017   
            
            
               DA
            
            
               Den Europæiske Unions Tidende
            
            
               L 29/61
            
         KOMMISSIONENS AFGØRELSE (EU) 2017/190
   af 1. februar 2017
   om bemyndigelse af Frankrig til i henhold til artikel 14, stk. 6, i Europa-Parlamentets og Rådets forordning (EF) nr. 216/2008 at fravige visse fælles regler for luftfartssikkerhed om installation af komponenter
   
      
         (meddelt under nummer C(2017) 458)
      
   
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 216/2008 af 20. februar 2008 om fælles regler for civil luftfart og om oprettelse af et europæisk luftfartssikkerhedsagentur, og om ophævelse af Rådets direktiv 91/670/EØF, forordning (EF) nr. 1592/2002 og direktiv 2004/36/EF (1), særlig artikel 14, stk. 7, og
   ud fra følgende betragtninger:
   
               (1)
            
            
               Frankrig underrettede om sin hensigt om at godkende en fravigelse af de fælles regler for luftfartssikkerhed, hvorved forordning (EF) nr. 216/2008 gennemføres, i Kommissionens forordning (EU) nr. 1321/2014 (2). I henhold til artikel 14, stk. 7, i forordning (EF) nr. 216/2008 vurderede Kommissionen på grundlag af en henstilling fra Det Europæiske Luftfartssikkerhedsagentur (i det følgende benævnt »EASA«) af 24. september 2015 (3) behovet for den foreslåede fravigelse, og hvilket sikkerhedsniveau fravigelsen ville indebære.
            
         
               (2)
            
            
               Den foreslåede fravigelse, som Frankrig anmeldte den 24. juli 2015, vedrører punkt M.A.501 i bilag I (del-M) til forordning (EU) nr. 1321/2014, i henhold til hvilket komponenter kun må monteres, hvis de er behørigt frigivet til tjeneste på en EASA-formular 1 eller en tilsvarende formular.
            
         
               (3)
            
            
               Den foreslåede afvigelse vedrører installation af motorer af typen R755B2M på luftfartøjer af typen YMF5C, der er registreret i Frankrig. Disse fly produceres af WACO Classic Aircraft Corporation, der er etableret i Amerikas Forenede Stater, og som er indehaver af det EASA-godkendte typecertifikat EASA.IM.A.055 og FAA-produktionscertifikat nr. 328CE om godkendelse af produktion af den pågældende type luftfartøj. Motorer af typen R755B2M produceres af AIR REPAIR, der også er etableret i Amerikas Forenede Stater, og som er indehaver af det EASA-godkendte typecertifikat EASA.E.092. AIR REPAIR leverer sine motorer til WACO Classic Aircraft Corporation, som installerer dem. AIR REPAIR imidlertid ikke ligger inde med hverken en produktionsgodkendelse eller en FAA 145-reparationsværkstedsgodkendelse og kan derfor ikke levere motorer med certifikater om frigivelse til tjeneste til andre kunder. De oplysninger, som EASA har modtaget, viser, at AIR REPAIR ikke ønsker at opnå hverken en produktionsgodkendelse eller EASA's del-145-godkendelse.
            
         
               (4)
            
            
               Da nye motorer produceret af AIR REPAIR ikke kan leveres til kunder med en EASA-formular 1 eller en tilsvarende formular, forklarede de franske myndigheder, at en afvigelse fra punkt M.A.501 er nødvendig for at sikre, at en ejer af et luftfartøj af typen YMF5C, som agter at købe en motor med komponentnummer (model) R755B2M, serienummer 17819, kan lade motoren installere i Frankrig på det pågældende luftfartøj.
            
         
               (5)
            
            
               De franske myndigheder forklarede, at et tilsvarende beskyttelsesniveau kan opnås ved hjælp af andre midler. Disse andre midler består i kravet om, at luftfartøjsproducenten erklærer, at motorerne svarer til dem, der ville blive installeret på producentens samlebånd, og kravet om, at motorerne installeres af kvalificeret personale og i overensstemmelse med den gældende vedligeholdelseshåndbog for luftfartøjet, som indeholder de nødvendige oplysninger om afmontering og installation af motoren.
            
         
               (6)
            
            
               På grundlag af EASA henstilling af 24. september 2015 finder Kommissionen, at der med disse andre midler kan opnås et beskyttelsesniveau, der svarer til det, der ville blive opnået ved at anvende punkt M.A.501 i bilag I (del-M) til forordning (EU) nr. 1321/2014. Frankrig bør følgelig bemyndiges til at godkende den foreslåede fravigelse.
            
         
               (7)
            
            
               I henhold til artikel 14, stk. 7, i forordning (EF) nr. 216/2008 skal Kommissionen meddele sin afgørelse om, at en medlemsstat kan godkende en foreslået fravigelse, til alle medlemsstaterne, som også får ret til at anvende den pågældende foranstaltning. Denne afgørelse bør derfor rettes til alle medlemsstaterne. Fravigelsen samt de betingelser, der er knyttet til den, bør beskrives på en sådan måde, at de øvrige medlemsstater kan anvende foranstaltningen, hvis de kommer i samme situation, uden at Kommissionen behøver at træffe en ny afgørelse. Medlemsstaterne bør udveksle oplysninger om deres konkrete anvendelse af denne foranstaltning, jf. artikel 15, stk. 1, i forordning (EF) nr. 216/2008, da anvendelsen kan have virkninger uden for de medlemsstater, der godkender fravigelsen.
            
         
               (8)
            
            
               Foranstaltningerne i denne afgørelse er i overensstemmelse med udtalelse fra Udvalget for Det Europæiske Luftfartssikkerhedsagentur —
            
         VEDTAGET DENNE AFGØRELSE:
   Artikel 1
   Frankrig kan godkende fravigelser af punkt M.A.501 i bilag I (del-M) til forordning (EU) nr. 1321/2014 til ejere af luftfartøjer af typen YMF5C, der produceres af WACO Classic Aircraft Corporation, som har til hensigt at købe motorer af typen R755B2M og lade dem installere i deres luftfartøjer, forudsat at luftfartøjsproducenten har erklæret, at motorerne svarer til dem, der ville blive installeret på producentens samlebånd, og forudsat at motorerne installeres af kvalificeret personale og i overensstemmelse med den gældende vedligeholdelseshåndbog for luftfartøjet, som indeholder de nødvendige oplysninger om afmontering og installation af motoren.
   Artikel 2
   Denne afgørelse er rettet til medlemsstaterne.
   
      Udfærdiget i Bruxelles, den1. februar 2017.
      
         
            På Kommissionens vegne
         
         Violeta BULC
         
            Medlem af Kommissionen
         
      
   
   
      (1)  EUT L 79 af 19.3.2008, s. 1.
   
      (2)  Kommissionens forordning (EU) nr. 1321/2014 af 26. november 2014 om vedvarende luftdygtighed af luftfartøjer og luftfartøjsmateriel, -dele og -apparatur og om godkendelse af organisationer og personale, der deltager i disse opgaver (EUT L 362 af 17.12.2014, s. 1).
   
      (3)  Sag EASA 2015/87 — henstilling nr.FR/18/2015 — EASA's brev 2015(D)54366